ทิสโก้ชู‘เอเชีย’แกร่งหุ้นวิ่งต่อ
ส่งกองใหม่เป้า10%ใน4เดือนหุ้นไทยแพงแนะทยอยทำกำไร
1 มี.ค. 2555

ส่งกองใหม่เป้า10%ใน4เดือนหุ้นไทยแพงแนะทยอยทำกำไร
บลจ.ทิสโก้ ออกกองทุนลุยหุ้นเอเชีย มองราคายังถูก ส่วนหุ้นไทยถึงเป้าแรก 1,150 จุด แนะทยอยทำกำไร ING มองหุ้นผันผวนตามปัจจัยนอก
นายธีรนาถ รุจิเมธาภาส กรรม การผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ ได้ออกกองทุนเปิด ทิสโก้ เอเชีย แปซิฟิก เอ็กซ์ เจแปนทริกเกอร์ 10% #5 ลงทุนในตลาดหุ้นเอเชีย ตั้งเป้ากำไร 10% ในระยะเวลาประมาณ 4 เดือน เนื่องจากมองว่าเศรษฐกิจและหุ้นเอเชียยังมีแนวโน้มที่ดี ขณะที่ราคาหุ้นยังถูกกว่าภูมิภาคอื่น โดยเปิดขายครั้งเดียวตั้งแต่วันที่ 1-9 มี.ค. 2555 ลงทุนขั้นต่ำ 2 หมื่นบาท
กองทุนจะเน้นลงทุนในหน่วยลงทุนของกองทุน Lyxor ETF MSCI AC AsiaPacific ex Japan ซึ่งเป็นกองทุนรวมอีทีเอฟจดทะเบียนซื้อขายในตลาดหลักทรัพย์สิงคโปร์ เฉลี่ยในรอบบัญชีไม่น้อยกว่า 80% ของมูลค่าสินทรัพย์สุทธิ 
นอกจากนี้ เปิดขายกองทุนเปิด ทิสโก้ตราสารหนี้โรลโอเวอร์ 3M2 ลงทุนตราสารหนี้ และ/หรือเงินฝากที่เสนอขายทั้งในและต่างประเทศ เสนอขายวันที่ 29 ก.พ.-5 มี.ค.นี้
“วิกฤตยุโรปเริ่มคลี่คลายหลังกรีซได้รับอนุมัติเงินช่วยเหลือรอบ 2 ทำให้นักลงทุนเริ่มกลับมาลงทุนหุ้นทั่วโลก ขณะที่ดอกเบี้ยต่ำมาก ทำให้นักลงทุนต้องแสวงหาผลตอบแทนจากตลาดหุ้น และมีการทำดอลลาร์แครีเทรดอีกครั้ง เพราะต้นทุนทางการเงินในสหรัฐ ยุโรป และญี่ปุ่น อยู่ในระดับต่ำมาก” 
นายธีรนาถ กล่าวว่า สำหรับตลาดหุ้นไทยที่ปรับตัวขึ้นต่อเนื่องจนถึงเป้าหมายของปีนี้ที่บริษัทมองไว้ 1,1501,200 จุด ทำให้โอกาสในการหากำไรมีน้อยลง นักลงทุนที่ยังไม่มีหุ้นควรรอจังหวะหุ้นปรับฐานแล้วค่อยซื้อ ส่วนที่มีอยู่แล้วแนะนำให้ทยอยขายทำกำไร และเลือกหุ้นที่ราคายังไม่ปรับขึ้นมาก 
สำหรับกองทุนรวมของบริษัท หากเป็นกองทุนหุ้นยังคงน้ำหนักลงทุนเต็มพอร์ต อาจมีเปลี่ยนตัวเล่นหากราคาบางตัวสูงไป ขณะที่กองทุนส่วนบุคคลลูกค้าได้ทยอยขายทำกำไรออกมาแล้ว พี/อี ซื้อขายที่ 12 เท่า ซึ่งเชื่อว่าต่างชาติจะเริ่มกลับมาดูและเลือกตลาดที่ถูกกว่า
ด้านนายจุมพล สายมาลา ประธานเจ้าหน้าที่บริหาร บลจ.ไอเอ็นจี (ประเทศไทย) เปิดเผยว่า กองทุนเปิดไอเอ็นจีไทยบาลานซ์ฟันด์ ปิดสมุดทะเบียนผู้ถือหน่วยในวันที่ 29 ก.พ. 2555 เพื่อจ่ายเงินปันผลจากผลดำเนินงานตั้งแต่วันที่ 1 ส.ค. 2554-31 ม.ค. 2555 ในอัตรา 0.50 บาทต่อหน่วย และจ่ายเงินในวันที่ 12 มี.ค. 2555 โดยตั้งแต่ต้นปีกองทุนมีผลตอบแทน 3.70% กองทุนเปิดไอเอ็นจีไทยบาลานซ์ฟันด์ เป็นกองทุนผสมที่มีความยืดหยุ่น ลงทุนได้ทั้งหุ้นและตราสารหนี้ ทำให้ผู้จัดการกองทุนสามารถบริหารการลงทุนให้สอดคล้องกับภาวะตลาดได้สูงกว่าดัชนีเปรียบเทียบที่ 2.73% โดย 3 เดือนย้อนหลังอยู่ที่ 7.89%, 6 เดือน ติดลบ 0.60%, 1 ปีเท่ากับ 7.84% และ 3 ปีเท่ากับ 90.60% ในขณะที่ดัชนีเปรียบเทียบอยู่ที่ 5.87%, ติดลบ 0.33%, 7.73% และ 66.04% ตามลำดับ 
สำหรับตลาดหุ้นไทยปี 2555 ยังน่าลงทุน โดยตั้งแต่ต้นปีจนถึง 22 ก.พ. ต่างชาติซื้อสุทธิกว่า 4.15 หมื่นล้านบาท ซึ่งปัจจัยเสี่ยงอยู่ที่ต่างประเทศ ทั้งหนี้ยุโรปและการดำเนินนโยบายการคลังของสหรัฐ ซึ่งอาจทำให้หุ้นไทยผันผวนเป็นระยะ